**קורס מב"ל מו' - הערות לסיור ארה"ב 16-24 ביוני 2019**

כללי

1. שורה תחתונה – סיור טוב, מגוון ומקיף שנגע בנושאים העיקריים כפי שהוגדרו מראש. יחד עם זאת, אין להתעלם מכך שהיה בו מימד משמעותי של אינרציה, גם אם תוך הפקת לקחים מסיורים קודמים.
2. יש לשאול שאלה עקרונית – האם מוקד הסיור צריך להיות "ארה"ב" או "ארה"ב-ישראל"? הסיור במתכונתו הנוכחית התכוונן בעיקרו לאפשרות השניה. לדעתי זה הכיוון הנכון אבל הנושא, מן הסתם, פתוח לוויכוח.
3. הורגש חוסר מסויים בקולות ביקורתיים – נראה שהנציגויות והנספחות מתקשות/אינן מעוניינות להביא אותם. נשאלת השאלה האם ניתן לארגן סיור כזה, או לפחות מרכיבים מסויימים שלו, ללא התלות בשירותיהן. היא ראויה לבחינה.
4. עיתוי הסיור בסוף שנת המב"ל משמעותו טווח קשב מצטמצם של המשתתפים. הדבר נלקח בחשבון בשלב התכנון ומעבר לכל השבחים המוצדקים לאלון מדנס צריך לציין גם את הנחישות (והרגישות) בה שמר על המסגרת לכל אורך הסיור.
5. המימד הלוגיסטי בסיור היה טוב מאוד, כמעט נטול תקלות ומגיעים שבחים לכל מי שתרם לכך, בסגל המב"ל, בנספחות בוושינגטון ובניו יורק.

נקודות/תכנים קונקרטיים

1. מכון וושינגטון סיפק את הסחורה מבחינת המרצים ונוכחות גדי איזנקוט היתה בונוס. יחד עם זאת, לתחושתי המשך ההסתמכות על המכון מהווה השארות באזור הנוחות ולכן מציע לבחון חלופות לעתיד.
2. סוגיית הביקורים הייעודיים (פיצול הקבוצה): נושא המקודם על ידי האלוף וירוב כחלק מחזונו לשינוי אופן הלמידה. התבטא בסיור הנוכחי בקבוצת משתתפים שנפגשה עם גורמים ב-FBI וב-NYPD על חשבון הביקור באו"ם והמפגש עם הקונסול הכללי דני דיין. בראייתי למשתתפים במב"ל המגיעים ממערכת הביטחון חסר ידע על הזירה הבינ"ל ולכן ההחלטה לאפשר את הפיצול הנ"ל לא היתה נכונה.
3. אייטמים לשימור (מפגשים): טום פרידמן, ויקטוריה קואטס, רון דרמר, דני דיין, פאנל שלושת הרבנים ופאנל הלהט"ב-פמיניזם, עלי ולשי, ריצ'י טורס, ריי סאנשס.
4. אייטמים לשימור (חווייתי): המול, אנדרטת המרינס (בעיקר אם יש משתתף מהיחידה), גראונד זירו, בית כנסת רפורמי, כנסיה שחורה (חובת נוכחות בחליפות בשני האחרונים! הגדרת קוד הלבוש לביקור בכנסיה כ"מב"ל משודרג" היתה שגויה לדעתי).
5. אייטמים לשיפור:

* המפגש באייפאק: מציע לקצרו לשיחה ממצה אחת (או לפאנל כלשהו).
* תקשורת: עם כל הכבוד לטום פרידמן (בהרצאה יוצאת דופן ומעוררת השראה) חסרה היתה בתכנית חשיפה לתקשורת הדיגיטלית.
* הביקור בקונגרס: מציע להסתפק בשתי פגישות (אין צורך בסטאפר) ולנסות שלפחות אחת מהן תהיה עם מימד ביקורתי. במידת האפשר רצוי להאריך קצת את החלק הסיורי-חווייתי בבניין.
* כאמור, ככלל החלק הביקורתי בסיור היה חסר.
* במישור הלוגיסטי – ממליץ שהארוחה המסכמת של הסיור תהיה כשרה.

**רפי שוץ**

**יולי 2019**